Predkladacia správa

Správa o realizácii programu PHARE a Prechodného fondu v Slovenskej republike sa predkladá každoročne ako komplexná informácia o stave implementácie programu PHARE a Prechodného fondu v SR.

Účelom predloženia správy je vyhodnotenie stavu implementácie projektov v rámci jednotlivých finančných memoránd v podmienkach Slovenskej republiky.

Správa popisuje implementáciu projektov schválených v rámci finančných memoránd, ktoré boli v platnosti v roku 2006. Ide o finančné memorandá 2003 a Prechodný fond 2004 a 2005, čo predstavuje spolu 73 projektov s celkovou alokáciou 119,56 mil. EUR.

Uskutočňované aktivity sú rozdelené do 7 oblastí podľa ich vecného zamerania. Okrem aktivít realizovaných v oblasti budovania inštitúcií a harmonizácie legislatívneho prostredia s právom EÚ smerovala podpora z programu PHARE aj na rozvoj podnikania a konkurenčného prostredia a na podporu rozvoja regiónov, najmä v rámci cezhraničnej spolupráce a na programy pre podporu vyraďovania jadrovej elektrárne.

V roku 2006 sa skončila platnosť finančných memoránd z roku 2003, kde konečný termín vyplatenia prostriedkov PHARE bol 30. november 2006. Ku koncu roka 2006 bolo z nakontrahovaných prostriedkov vyplatené spolu 62,5 mil. EUR, čo predstavuje 84,53 % pridelených finančných prostriedkov. Prostriedky určené na spolufinancovanie vo výške 16,6 mil. EUR boli nakontrahované na 87,68 %, čerpanie týchto prostriedkov dosiahlo 76,43 %. Ťažkosti spôsobené dočasným pozastavením kontrahovania a prechodom na národnú legislatívu v súvislosti s akreditáciou rozšíreného decentralizovaného implementačného systému (EDIS) Európskou komisiou spôsobili nižšie kontrahovanie projektov tohto memoranda.

Projekty z Prechodného fondu 2004, kde konečný termín kontrahovania prostriedkov bol 15. december 2006 a čerpania je 15. december 2007, boli počas roka väčšinou v štádiu kontrahovania. K 31. decembru 2006 bolo nakontrahovaných 93,89 % alokovaných prostriedkov. Úroveň čerpania prostriedkov k uvedenému dátumu dosiahla 42,95 %. Prostriedky určené na spolufinancovanie vo výške 1,62 mil. EUR boli nakontrahované na 80,5 % a čerpanie bolo 42,53 %.

Projekty z Prechodného fondu 2005, kde konečný termín kontrahovania prostriedkov je 15. december 2007, boli počas roka väčšinou v štádiu prípravy zadávacích podmienok a súťažných podkladov. K 31. decembru 2006 bolo nakontrahovaných 30,99 % alokovaných prostriedkov. Úroveň čerpania prostriedkov k uvedenému dátumu dosiahla len 9,66 %.

Samostatnú kapitolu správy tvorí časť hodnotiaca implementáciu twinningových projektov, ktoré boli ukončené, realizovali sa alebo sa pripravovali na realizáciu v sledovanom období, a to od 1. januára 2006 do 31. decembra 2006.

V správe je uvedené aj monitorovanie a hodnotenie predvstupovej pomoci PHARE/ Prechodného fondu a programovanie Prechodného fondu 2006. Celková finančná pomoc poskytnutá Európskou komisiou z rozpočtu Európskej únie v rámci programovania Prechodného fondu (Transition Facility) pre rok 2006 bola 5,71 mil. EUR.

	Správa bola spracovaná na základe podkladov zo sektorov implementujúcich jednotlivé projekty PHARE a Prechodného fondu, ako aj na základe informácií o finančnom stave projektov PHARE z implementačných agentúr a Národného fondu SR k 31. 12. 2006.

Predkladaný materiál nemá negatívny dopad na štátny rozpočet, podnikateľskú sféru, životné prostredie a zamestnanosť.

Materiál sa predkladá na rokovanie vlády bez rozporov.